**El PSC, el partit més votat al Prat a les eleccions catalanes**

**Al Prat, la taxa de participació ha arribat al 48,12%, 33,89 punts menys que el 82,01% registrat a les eleccions al Parlament de Catalunya de 2017.**

**El PSC ha estat el partit més votat al Prat amb el 35,85% dels vots, seguit de ERC (17,79%) i En Comú Podem (10,96 %).**

El PSC ha estat el partit polític més votat al Prat de Llobregat a les eleccions al Parlament de Catalunya celebrades aquest diumenge, 14 de febrer, amb el 35,85% dels sufragis, que representen 8.292 vots a la ciutat.

A continuació, s’han situat ERC (4.115 vots, 17,79 %), En Comú Podem-Podem En Comú (2.536 vots, 10,96 %), Vox (2.177 vots, 9,41%), C’s (1.744 vots, 7,54 %), JxCat (1.729 vots, 7,47% ), PP (983 vots, 4,25 %) i CUP-G (773 vots, 3,34%). La resta de candidatures han obtingut menys d’un 3% dels vots al Prat de Llobregat.

El percentatge de participació d’aquests comicis ha arribat al 48,12%, 33,89 punts per sota del 82,01% que es va registrar a les eleccions al Parlament de Catalunya del 21 de desembre de 2017.

El Prat, amb un cens electoral d’un total de prop de 48.650 persones, ha comptat amb 72 meses situades en 16 col·legis electorals.

La jornada del 14F ha transcorregut amb normalitat al Prat, tot i el context de la pandèmia, gràcies a les [mesures de seguretat adoptades](https://www.elprat.cat/actualitat/noticies/els-serveis-municipals-treballen-perque-puguem-votar-amb-seguretat-sanitaria-el), la seva organització i logística, de la qual es fa un balanç positiu, i la corresponsabilitat ciutadana. Entre les mesures adoptades, figuren la instal·lació de 216 mampares entre els membres de les meses i els votants; la gestió del flux de persones dins i fora dels col·legis; la presència de responsables sanitaris als locals; o el repartiment de material de protecció entre totes les persones amb funcions als espais electorals.

Durant aquesta jornada, s’ha comptat amb 216 membres a les meses electorals -i amb un total de 600 comptant a suplents- i amb prop de 120 treballadors i treballadores municipals amb diferents funcions. A aquestes prop de 700 persones, se’ls ha fet el test d’antígens durant aquesta setmana com a mesura preventiva.

Els resultats detallats de l’escrutini al Prat es podran consultar a partir de demà a <eleccions.elprat.cat>. Durant aquesta nit, es poden seguir a <parlament2021.cat>.